**OBRAZLOŽENJE**

**UZ NACRT PRIJEDLOGA ODLUKE**

Odluku o stipendiranju učenika i studenata Grada Slatine donijelo je Gradsko vijeće Grada Slatine (Službeni glasnik Grada broj 3/18. i 4/20.).

Povjerenstvo za dodjelu stipendije Grada Slatine, na održanoj sjednici, dana 14. rujna 2023. godine, predložilo je donošenje Odluke o izmjenama i dopunama Odluke o stipendiranju učenika i studenata Grada Slatine.

Gradonačelnik Grada Slatine utvrdio je nacrt prijedloga Odluke o izmjenama i dopunama Odluke o stipendiranju učenika i studenata Grada Slatine.

Navedenom Odlukom povećava se iznos stipendije darovitim učenicima osnovnih i srednjih škola te sportska stipendija učenika osnovnih i srednjih škola sa 26,54 eura/ 200,00 kuna na 50,00 eura/ 376,73 kuna dok se stipendija darovitih studenata, sportska stipendija studenata te stipendija studenata koji se školuju za deficitarna zanimanja povećava sa 132,52 eura/1.000,00 kuna na 150,00 eura/1.130,18 kuna.

Navedenim prijedlogom odluke uvela bi se sportska stipendija vrhunskim sportašima koja bi se dodjeljivala bez objavljivanja javnog natječaja.

Sportska stipendija vrhunskih sportaša, za osvojenu medalju na Europskom prvenstvu, isplaćivala bi se u iznosu od 200,00 eura/1.506,90 kuna dok bi se stipendija za osvojenu medalju na Svjetskom prvenstvu i Olimpijskim igrama isplaćivala u iznosu od 300,00 eura/2.260,35 kuna mjesečno kroz razdoblje od 2 godine.

Ukoliko vrhunski sportaš na održanim natjecanjima paralelno osvoji više medalja isplaćivala bi se stipendija za osvojenu medalju sa višeg ranga natjecanja. Sportska stipendija vrhunskih sportaša mogla bi se primati neovisno o primanju neke druge stipendije.

Svi iznosi u Odluci o stipendiranju učenika i studenata Grada Slatine (Službeni glasnik Grada broj 3/18. i 4/20.) iskazani su u kunama te je sukladno članku 2. Odluke o objavi uvođenja eura kao službene valute u Republici Hrvatskoj (NN 85/2022.) iste potrebno uskladiti.

S obzirom na to da se navedenom Odlukom utječe na interese građana na području Grada Slatine, savjetovanje i uključivanje javnosti u postupak njenog donošenja provodi se u svrhu prikupljanja informacija o stavovima, primjedbama i prijedlozima zainteresirane javnosti.